open-index/open-wikipedia-markdown huggingface dataset:
Mitsuke

**Mitsuke** () on Japanin kaupunki Honshūn saarella Chūbun tai Hokurikun alueella Niigatan prefektuurissa. Se sijaitsee sisämaassa prefektuurin keskiosassa Shinanojoen sivujoen Kariyatan varrella. Kaupungin keskusta on rakentunut Niigatan tasangon kaakkoisreunalle Kariyatan laakson suulle. Mitsukessa on 40&nbsp;024 asukasta (heinäkuussa 2020) ja sen pinta-ala on 77,91 neliökilometriä.

Mitsuke kehittyi historiallisesti markkinapaikkana Kariyatajoen vesiliikenteen päätepisteeseen kaupungin itäpuolella kohoavien vuorten juurelle. Edo-kaudella sinne sijoitettiin Muramatsun daimiokunnan paikallinen hallintokeskus. 1800-luvun alkupuolelta lähtien kaupunkiin syntyi kutomateollisuutta, ja vähitellen siitä kehittyi tärkeä tekstiiliteollisuuden keskus. Toisen maailmansodan jälkeen tekstiiliteollisuuden painopiste on siirtynyt keinokuituihin ja neuleisiin. Kaupunkiin on sijoittunut myös työkalujen ja muovin tuotantoa. 1960-luvulta lähtien siellä tuotettiin jonkin aikaa myös öljyä. Imamachin alue tunnetaan sivellinten valmistuksesta. Kaupunkioikeudet Mitsuke sai kuntaliitoksen yhteydessä vuonna 1954.

Mitsuken nähtävyyksiin kuuluu esimerkiksi kesäkuisin järjestettävä leijafestivaali leijataisteluineen. Kaupunkia palvelee JR Higashi-Nihonin Shin’etsu-päälinja.

## Kuvia

Tiedosto:見附イングリッシュガーデン.JPG|Mitsuken englantilainen puutarha
Tiedosto:Mitsuke city hall.jpg|Mitsuken kaupungintalo
Tiedosto:Mitsuke city center area Aerial photograph.1975.jpg|Mitsuken keskusta vuoden 1975 ilmakuvassa
Tiedosto:観音山のしだれ桜.JPG|Kannonyaman kirsikkapuu


## Lähteet

## Aiheesta muualla

* Kaupungin internetsivut
Intianpikkutrappi

**Intianpikkutrappi** (*Sypheotides indicus*) on äärimmäisen uhanalainen lintulaji. Sitä tavataan luonnossa Intiasta, Nepalista ja Pakistanista. Intianpikkutrapin luontaista elinympäristöä ovat subtrooppiset ja trooppiset alavat kuivat ruohostomaat. Lajin kannan koko on noin 730 täysikasvuista yksilöä.

## Lähteet

## Aiheesta muualla
*Laji.fi: Intianpikkutrappi (''Sypheotides indicus'')
*ITIS: ''Sypheotides indicus''
Elinar

**Elinar** on suomalainen ohjelmistoyritys, joka toteuttaa tekoälyavusteisia tiedonhallintaratkaisuja yritysten kumppanina. Ratkaisuja toimitetaan eri toimialoille, kuten vakuutus- ja finanssialan yrityksille ja julkishallinnon organisaatioille. 

Elinar on toiminut teknologiayritys IBM:n kumppanina perustamisestaan lähtien.  Elinarin pääkonttori sijaitsee Porissa , sivuliikkeet Ruotsissa ja Norjassa.  Yritys työllistää noin 30 henkilöä  ja se on saanut tunnustusta IBM Watson -tekoälykehittäjänä. 

## Historia
Elinar perustettiin Helsingissä 1994 Elina ja Ari Juntusen toimesta.  Yrityksen nimi on muodostettu perustajien etunimistä.  Heidän paluumuuttonsa myötä Elinarin pääkonttori siirtyi Poriin vuonna 1997, ja samalla palkattiin yrityksen ensimmäiset kokoaikaiset työntekijät. 

Alkuvuosina Elinar teki tuotekehitystä mm. hissiohjelmistoihin, mutta vuonna 2006 strategiatyön tuloksena päätettiin keskittyä sisällönhallintaan. Samalla panostus siirtyi julkishallintoon ja finanssisektoriin. 

Sivukonttorit Ruotsiin ja Norjaan on perustettu vuonna 2009. Elinarin toimitusjohtajaksi valittiin vuonna 2013 Mikko Hörkkö. 

## Tekoäly
Yritys on kehittänyt oman tekoälytuotteen ElinarAI&trade;:n, joka esiteltiin ensimmäisen kerran vuonna 2016.  Elinarin AI Miner -sovellus, joka auttaa GDPR:n alaisen tiedon käsittelyä, sijoittui kahdeksan finalistin joukkoon IBM:n maailmanlaajuisessa Watson Build -kilpailussa vuonna 2017. 

Elinarin tekoälyn muita sovelluskohteita yritysmaailmassa on mm. videovalvonta. Tekoäly voidaan esimerkiksi laittaa käymään läpi tuhansia tunteja valvontakameramateriaalia, josta se havaitsee, jos yrityksen työntekijä tankkaa yhtiön kortilla polttoainetta myös muualle, kuin firman omiin autoihin.  Tekoälyä on hyödynnetty Elinarilla myös tilausten hallinnointiin , laskujenkäsittelyn automatisointiin ja lääkärinlausuntojen läpikäyntiin .

## Palkinnot ja tunnustukset
* Elinar tuli valituksi Euroopasta Wildcard Champion -tittelillä  IBM:n Watson Build finaaliin New Yorkiin kahdeksan finalistin joukkoon vuonna 2017. 
* Elinar oli yksi voittajista WfMC Global Awards for Excellence in Case Management -kilpailussa vuonna 2017. 
* Elinar voitti IBM Finlandin kumppanipalkintona myönnetyn ”Outstanding Hybrid Cloud Solution Award 2020” -tunnustuksen vuonna 2020. 

## Lähteet
Jyväskylän vanha kirkko

**Jyväskylän vanha kirkko** tai **Jyväskylän kappelikirkko** oli vuonna 1775 rakennettu Jyväskylän kappeliseurakunnan puukirkko, joka sijaitsi nykyisen Jyväskylän Cygnaeuksenpuiston alueella. Kirkko rakennettiin todennäköisesti 1670-luvulla rakennetun rappeutuneen puukirkon korvaajaksi. Sen suunnitteli suomalainen kirkonrakentaja Jaakko Leppänen. Jyväskylän kaupunginkirkon valmistuttua vuonna 1880 ja maaseurakuntalaisten oman Taulumäen kirkon vuonna 1885, vanha kirkko kävi tarpeettomaksi. Se purettiin vuonna 1888.

Vuonna 1938 Cygnaeuksenpuistoon pystytettiin Pauli Blomstedtin ja Gunnar Finnen suunnittelema vanhan kirkon muistomerkki. 

## Lähteet
Oskari Mäkelä

**Oskari Mäkelä** (s. 31. lokakuuta 2000) on suomalainen pesäpalloilija. Mäkelä edustaa Superpesiksessä pelaavia JymyJusseja joiden kanssa hänellä on sopimus kauden 2020 loppuun saakka. Mäkelän kasvattajaseura on Seinäjoen Maila-Jussit. Hän pelaa ulkokentällä lukkarina. Mäkelä on pelannut urallaan 21. heinäkuuta 2020 mennessä kaksi Superpesiksen runkosarjaottelua. Näissä hän on lyönyt yhden tavallisen juoksun ja kerännyt seitsemän kärkilyöntiä.

## Lähteet
Kurkimäen kirjasto

**Kurkimäen kirjasto** tai **Kurkimäen lähikirjasto** on eteläisessä Kuopiossa, Kurkimäen kylässä toimiva yleinen kirjasto. 

Kirjaston toiminta alkoi Kurkimäessä jo ennen Kuopion maalaiskunnan liittämistä kaupungin osaksi vuonna 1969. Kurkimäen kirjasto toimii nykyään Kurkimäen koulun yhteydessä. Samassa pihapiirissä on myös päiväkoti ja annetaan esiopetusta. 

Kirjaston asiakkaiden käytössä on Kuopion kaupunginkirjasto laaja kokoelma sähköisine aineistoineen. Kirjastopalveluja eteläiseen Kuopioon tarjotaan myös kirjastoautolla.

## Lähteet

## Aiheesta muualla
* Kurkimäen lähikirjaston sijainti kartalla (Kuopion karttapalvelu)
Ann Hui

**Ann Hui On-wah** (s. 23. toukokuuta 1947 Anshan, Kiina) on hongkongilainen elokuvantekijä, joka on Hongkongin uuden aallon keskeisimpiä ohjaajia. Hän aloitti uransa jo 1970-luvulla ja on palkittu muun muassa kuudella parhaan ohjaajan Hongkongin elokuvapalkinnolla.

## Elämäkerta
Ann Hui synty vuonna 1947 Kiinan koillisosassa Liaoningin maakunnassa. Hänen isänsä oli Kiinan tasavallan virkamies ja hänen äitinsä oli japanilainen. Hui muutti viisivuotiaana Hongkongiin ja opiskeli Hongkongin yliopistossa maisteriksi. Hän jatkoi 1970-luvun alussa opintojansa London Film Schoolissa.

Hu tapasi Lontoossa ohjaaja King Hun, joka otti hänet hetkeksi suojatikseen. Ann Hu siirtyi kuitenkin pian televisiotuotantoihin turvatakseen perheensä toimeentulon. Hän sai TVB-televisioyhtiöltä paikan tuottaja-ohjaajana, ja hän teki pienen tuotantoryhmän kanssa jaksoja TVB:n suosittuihin ohjelmiin.

Hui ohjasi uransa alussa joitakin televisiodraamoja ja dokumentteja. Hänen ensimmäinen pitkä elokuvansa oli vuonna 1979 julkaistu murhamysteeri *Fung gip*. Hui nousi tämän jälkeen 1980-luvulla Hongkongin uuden aallon keskeisimpien ohjaajien joukkoon. Hänen elokuviansa on esitetty useilla kansainvälisillä elokuvajuhlilla. Cannesissa niistä on esitetty *[[Venepakolaiset (elokuva)|Venepakolaiset]]* (1982) ja *[[Maanpakolaisen laulu]]* (1990), Berliinissä *[[Kesän lunta]]* (1995) ja *Ordinary Heroes* (1999) sekä Venetsiessa *A Simple Life* (2011) ja *The Golden Era* (2014).

Hui on voittanut urallaan useita palkintoja. Hänellä on eniten parhaan ohjaajan Hongkongin elokuvapalkintoa – kuusi. Huille myönnettiin vuonna 2020 Venetsian elokuvajuhlien Kultaisen leijonan kunniapalkinnon.

## Lähteet

## Aiheesta muualla
Otitiik

**Otitiik** (myös *Oti tiik* tai *Kärmase tiik*) on Virossa Põlvamaalla Kanepin kunnan Rebasten kylässä sijaitseva padottu tekojärvi. Vironkielinen sana *tiik* tarkoittaa suomeksi *lampea*.

Se voidaan sisällyttää Koorasten kylän järvialueeseen (), johon kuuluu yhteensä luonnollista 15 järveä.

## Maantietoa
Tekojärvi on 900 metriä pitkä, 430 metriä leveä, ja sen pinta-ala on 20,4 hehtaaria johon luetaan mukaan myös saaret. Se on muodostettu patoamalla Alopi ojan uoma Palon tilan luonna maapadolla. Koska laakso on järven kohdalla laakea, on lampi matala, ruohottunut ja siinä lasketaan olevan kuusi suurempaa saarta. Saarten yhteispinta-ala on 1,32 hehtaaria ja suurimman saaren nimi on Hagi. Järveä ympäröi metsämaat paitsi länsi- ja itäpäässä, jossa on suomaan takana vielä niittyjä. Järven ympäri pääsee tietä pitkin. Järven kaakkoisrannassa sijaitsee Korasten kylän metsämaja.

## Vesistösuhteita
Otitiik kuuluu Võhandu jõen valuma-alueeseen, jossa lammen lasku-uoma Alopi oja on Pühäjõen sivujoki. Siihen tulee kolme oja, joista yksi on luonnollinen Alopi oja. Sama oja jatkaa virtaamistaan maapadon takana kohti länttä. Se laskee Suurjärveen 1,6 kilometrin päässä. Alopi ojalla on uomassaan vielä neljä pienempää patolampea. Otitiikin valuma-alueen pinta-ala on 5 neliökilometriä. Suurjärv on Pühäjõen läpivirtausjärvi ja Pühäjõgi yhtyy Võhandu jõgeen Jõgiharan kylässä. Võhandu jõgi laskee Kuumajärveen, joka on Peipsijärven keskiosan nimi. Peipsijärven alue muodostaa Narvanjoen vesistöalueen keskiosan. Peipsijärven pohjoispäästä alkava laskujoki Narvanjoki jatkaa vesireittiä pohjoiseen päin ja laskee lopuksi Suomenlahteen.

## Huomautuksia

## Lähteet

## Aiheesta muualla
* Raudsepp, Erik: Alopi järv ja Otitiik (YouTube-video)
Pohjois-Savon pelastuslaitos

**Pohjois-Savon pelastuslaitos** on yksi Suomen 22:sta aluepelastuslaitoksesta. Se vastaa palo- ja pelastustoimesta Pohjois-Savon maakunnassa.

Pohjois-Savon pelastuslaitoksen päätoimipiste sijaitsee Kuopion Neulamäen kaupunginosassa. Pohjois-Savossa Kuopion keskuspelastusasemalla, Petosen, Itkonniemen, Riistaveden ja Nilsiän pelastusasemilla Kuopiossa sekä Siilinjärven, Leppävirran, Suonenjoen, Lapinlahden, Keiteleen, Iisalmen, Kiuruveden ja Varkauden pelastusasemilla on ympärivuorokautinen päivystys (24/7). Kuopion keskuspelastusasema tunnetaan myös nimellä Neulamäen pelastus- tai paloasema.

Pelastuslaitos syntyi vuonna 2004, kun vastuualueen kunnalliset palolaitokset yhdistettiin. Pohjois-Savon pelastuslaitoksen Neulamäen pelastusaseman yhteydessä on myös palomuseo.

## Asemat
Pohjois-Savon pelastuslaitoksen alueella toimii yhteensä 35 palo- ja pelastusasemaa, joihin kuuluu myös muutamia sopimuspalokunta.

* 10. Keskuspelastusasema (24/7)
* 11. Petosen pelastusasema (24/7)
* 12. Itkonniemen pelastusasema (24/7)
* 13. Karttulan pelastusasema
* 14. Vehmersalmen pelastusasema
* 15. Siilinjärven pelastusasema (24/7)
* 16. Riistaveden pelastusasema (24/7)
* 17. Maaningan pelastusasema
* 18. Kuopion VPK
* 19. Yara Suomi TPK (Siilinjärvi)
* 40. Varkauden pelastusasema (24/7)
* 41. Kangaslammin pelastusasema
* 42. Leppävirran pelastusasema (24/7)
* 43. Suonenjoen pelastusasema (24/7)
* 44. Rautalammin pelastusasema
* 45. Keiteleen pelastusasema (24/7)
* 46. Pielaveden pelastusasema
* 47. Vesannon pelastusasema
* 48. Tervon pelastusasema
* 49. Stora Enso TPK (Varkaus)
* 52. Joroisten pelastusasema
* 60. Iisalmen pelastusasema (24/7)
* 61. Kiuruveden pelastusasema (24/7)
* 62. Nilsiän pelastusasema (24/7)
* 63. Tahkon pelastusasema
* 64. Juankosken pelastusasema
* 65. Kaavin pelastusasema
* 66. Tuusniemen pelastusasema
* 67. Lapinlahden pelastusasema (24/7)
* 68. Varpaisjärven pelastusasema
* 69. Vieremän pelastusasema
* 71. Sonkajärven pelastusasema
* 72. Sukevan pelastusasema
* 73. Rautavaaran pelastusasema
* 74. Peltosalmen VPK

Vuonna 2022 Kuopioon avautui kolme uutta pelastusasemaa Petosen, Itkonniemen ja Nilsiän pelastusasemat. Kuopion uuden keskuspelastusaseman rakennustyöt aloitettiin syksyllä 2022, ja aseman pitäisi valmistua vuonna 2024. Samana vuonna pitäisi valmistua myös Siilinjärven uusi pelastusasema, jonka rakennustyöt alotettiin kesällä 2022. Pohjois-Savon pelastuslaitos aikoo laajentaa ympärivuorokautista toimintaansa, ja sen vuoksi asemia pitää ehostaa tai rakentaa kokonaan uusia asemia.

## Lähteet

## Aiheesta muualla
* Pohjois-Savon pelastuslaitoksen päätoimipisteen (Neulamäen paloaseman) sijainti Kuopion kartalla (kuopio.fi)
Suomenniemen kirjasto

**Suomenniemen kirjasto** tai **Suomenniemen lähikirjasto** on Mikkelin Suomenniemen kirkonkylällä toimiva yleinen kirjasto. Se on nykyään osa Mikkelin seutukirjastoa ja Lumme-kirjastoja. Lumme-kirjastokimpan aineistot ovat kirjastokimppaan osallistuvien kuntien asukkaiden lainattavissa.

Suomenniemen koulun vieressä sijaitsevan kirjaston yhteydessä palvelee julkisen hallinnon asiointipiste, josta voi saada kaupungin palvelujen ohella joitain Kelan ja verohallinnon palveluja.
 
## Lähteet

## Aiheesta muualla
* Mikkelin seutukirjasto - Aukioloajat ja yhteystiedot (mikkeli.fi)
Diploprion

**Diploprion** on pomien (Liopropomatidae) heimoon kuuluva indopasifiselta merialueelta ja Intian valtamereltä tavattava kalasuku, johon luetaan seuraavat kaksi lajia:
* *[[Diploprion bifasciatum]]* Cuvier, 1828 – naamiosaippuakala
* *[[Diploprion drachi]]* Roux-Estève, 1955 – keltaotsasaippuakala 

## Lähteet
* Alempien taksonien suomenkieliset nimet:  
### Viitteet
Anne Raffenel

**Anne-Jean-Baptiste Raffenel** (26. huhtikuuta 1809 Marseille – 12. kesäkuuta 1858 Madagaskar) oli ranskalainen virkamies ja tutkimusmatkailija.

Anne Raffenel työskenteli laivastovirkamiehenä ja purjehti eri puolilla maailmaa. Vuonna 1843 hän lähti Senegaliin, jonka kuvernööri antoi hänen tehtäväkseen tutkia Faléméjokea sekä Bundun ja Bambukin aluetta. Seitsemän kuukautta kestäneen matkan aikana Raffenel solmi kauppasopimuksen Bundun hallitsijan kanssa, perusti kauppa-aseman Falémélle ja kartoitti Senegal- ja Gambiajokien yläjuoksut.

Vuonna 1845 tekemällään toisella matkalla Raffenelin tehtävänä oli matkustaa Afrikan läpi Senegalista Niilille. Hän eteni Segun rajalle, mutta joutui kaapatuksi ja vietti kahdeksan kuukautta vankina Kaartassa. Vankeusaikanaan Raffenel kirjoitti Länsi-Sudanin kuvauksen, joka sisälsi uudistus- ja parannusehdotuksia Senegalin siirtomaahallitukselle.

Raffenel toimi myöhemmin hallintovirkamiehenä Dinanissa. Vuonna 1855 hänet nimitettiin Madagaskarin kuvernööriksi.

## Teoksia
* *Voyage dans l'Afrique occidentale*. Paris, 1846.
* *Nouveau voyage dans le pays des nègres*. Paris, 1856.

## Lähteet
Bundu (Senegal)

**Bundu** (*Boundou*, myös *Bondu, Bondou*) on historiallinen alue Senegalin itäosassa.

Idässä Faléméjokeen ja etelässä Bambukiin rajoittuva Bundu on kuivaa savannia. Sen asukkaat ovat fulbeja, soninkeja ja mandeja. Perinteisiä elinkeinoja ovat maanviljely, karjanhoito, kaupankäynti ja käsityöammatit.

Malik Dauda Syn johtamat Futa Toron fulbet saivat 1690-luvulla Gajaagan hallitsijalta luvan asettua Bunduun. He perustivat hallitsijasuvun, jonka haarat aloittivat sisällissodan vuonna 1851. Umar Tall käytti tilannetta hyväkseen ja miehitti alueen. Senegalin kuvernööri liittoutui Bokar Saada Syn kanssa ja nimitti hänet Bundun hallitsijaksi vuonna 1858. Hän laajensi aluettaan liittäen siihen osia Gambian yläjuoksusta, Ferlosta ja Bambukista. Bokar Saadan kuoltua vuonna 1885 Bundun miehitti Mamadou Lamine Dramé, joka sai surmansa vuonna 1887. Ranskalaiset palauttivat Syn hallitsijasuvun valtaan, mutta lakkauttivat protektoraattinsa vuonna 1905. Ensimmäisen maailmansodan jälkeen Bundusta tuli Senegalin ja Gambian maapähkinäalueen työvoimareservi.

## Lähteet
Cozy Bear

**Cozy Bear** (tunnetaan myös nimellä **APT29**) on venäläinen hakkeriryhmä, jonka länsimaat uskovat olevan linkittynyt Venäjän valtion tiedustelupalveluihin. Venäjä on kiistänyt yhteytensä hakkeriryhmään.

## Toiminta ja historia
Cozy Bear nousi ensimmäistä kertaa suuren yleisön tietoisuuteen marraskuussa 2014, jolloin se murtautui Yhdysvaltain ulkoministeriön palvelimille. Hyökkäystä kuvailtiin aggressiiviseksi, mutta hollantilainen hakkeriryhmä AIVD onnistui soluttautumaan jo kauan aikaa ennen hyökkäystä heinäkuussa 2014 Cozy Bearin järjestelmiin, mikä mahdollisti hyökkäyksestä informoimisen Yhdysvaltain tiedusteluvirastolle NSA:lle ja liittovaltion poliisille FBI:lle reaaliajassa. Vaikka NSA onnistui pääsääntöisesti tilkitsemään hyökkäyksen Yhdysvaltain ulkoministeriön palvelemille, Cozy Bear onnistui kalastamaan tunnukset Valkoisen talon tietojärjestelmiin lähettämällä ulkoministeriön sähköpostiosoitteesta viestin eräälle Valkoisen talon työntekijälle, joka luuli viestiä aidoksi ja antoi tunnukset hakkeriryhmälle. Tunnukset mahdollistivat pääsyn Valkoisen talon tietojärjestelmiin, jossa oli muun muassa diplomaattien ja suurlähetystöjen välisiä posteja ja istuvan presidentin Barack Obaman sähköpostikansiota. Vahinko murrosta oli kuitenkin loppujen lopuksi pieni ja hakkerit eivät päässeet käsiksi valtiosalaisuuksiin. 

Heinäkuussa 2015 Cozy Bear hyökkäsi onnistuneesti Pentagonin sähköpostijärjestelmään, joka oli ollut hyökkäyshetkellä suljettuna lähes kahden viikon ajan. Pentagonissa työskentelevien virkamiehien mukaan hyökkäys tapahtui arvioilta 25. heinäkuuta 2015 ja se vaikutti noin 4000 sotilas- ja siviilihenkilöön. Kyberhyökkäys hyödynsi jonkinlaista automatisoitua järjestelmää, joka keräsi nopeasti valtavia määriä dataa ja jakoi sen nopeasti tuhansille käyttäjätileille internetiin. Hakkerit eivät kuitenkaan taaskaan onnistuneet saamaan mitään arkaluontoista.

Vuoden 2016 Yhdysvaltain presidentinvaalien alla Cozy Bear murtautui toisen Fancy Bear -nimisen hakkeriryhmän kanssa Yhdysvaltain demokraattipuolueen sähköpostipalvelimeen. Vuodetut sähköpostiviestit vuodettiin Wikileaksiin ja ne sisälsivät kiusalliseksi koettua tietoa puolueen johdon välisestä viestittelystä. Viestit johtivat myöhemmin demokraattipuolueen puheenjohtajan Debbie Wasserman Schultzin eroamiseen ja ne kohottivat gallupeissa Donald Trumpin kannatusta.

Cozy Bear on lisäksi yrittänyt vuosien varrella vakoilla useita eri ajatushautomoita ja terveydenhuollon yksiköitä. Hakkeriryhmän viimeisimmät iskut ovat koskeneet COVID-19-taudin rokotetutkimuksia. Cozy Bear on yrittänyt varastaa ainakin Yhdysvaltain, Ison-Britannian ja Kanadan rokotetutkimusten tietoja. Hakkeriryhmä yritti saada niitä levittämällä haittaohjelmia ja käyttämällä phishing-menetelmää.

## Lähteet
Kauru järv

**Kauru järv** on Virossa Valgamaalla Otepään kunnan Kaurutootsin kylässä sijaitseva järvi.

Se voidaan lukea kuuluvaksi  Koorasten kylän järvialueeseen (), johon kuuluu yhteensä 15 suurempaa luonnollista järveä.

## Maantietoa
Järvi on 400 metriä pitkä, 250 metriä leveä, ja sen pinta-ala on 7,1 hehtaaria. Se sijaitsee kumpuilevassa maastossa (kunnaita) pienessä painaumassa, joka on paikoitellen soistunut. Järvi on matala ja syvin kohta on vain 2,7 metriä. Ylempänä on pienten peltojen ja niittyjen laikuttamaa mestämaata, jonka kautta kulkee kylätie. Järven lähellä sijaitsee kaksi vanhaa tilaa, joiden pelloista on varmaan kyse. Rantaviivan pituus on 1,1 kilometriä. Rantaan asti ei tule yhtään tietä.

## Luontoarvoja ja luokittelu
Järvi on Vesipolitiikan puitedirektiivin (VPD) () luokituksen (VRD 2) mukaan veden kovuuden osalta keskikova järvi, jonka vesimassa ei lämpötilakerrostu ().

Järvi luokitellaan limnologisesti samanaikaisesti sekä kovavetiseksi järveksi että miksotrofiseksi järveksi  (, KM). Silloin järven veden kalkkipitoisuus on joko keskikorkea tai korkea ja sen ravinnepitoisuudet ovat korkeat. Järvi on tällöin rehevöitynyt. Järven vedessä on myös korkea humuspitoisuus.

Aare Mäemets on julkaisussaan *Eesti NSV järved ja nende kaitse* vuodelta 1977 kuvaillut järveä. Hänen mukaansa järven pohja on mutainen ja vedenväri on vihertävänkeltainen tai ruskeankeltainen. Näkösyvyys on 2,1–2,2 metriä. Järvessä on vesikasvillisuutta oli 22 lajia, joista yksi oli pitkälehtivita. Kalaston valtalaji on ruutana.

## Vesistösuhteita
Kauru järv kuuluu Pühäjõen valuma-alueeseen, sillä järven laskuoja laskee Vidrike järveen, joka on Pühäjõen lähdejärvi. Laskuojan nimi on kartoissa myös Pühäjõgi, mutta nimi on kirjoitettu sulkuihin. Kauri järveen tulee neljä lyhyttä metsäojaa. Pühäjõgi on Võhandu jõen sivujoki. Võhandu jõgi laskee Kuumajärveen, joka on Peipsijärven keskiosan nimi. Peipsijärven alue muodostaa Narvanjoen vesistöalueen keskiosan. Peipsijärven pohjoispäästä alkava laskujoki Narvanjoki jatkaa vesireittiä pohjoiseen päin ja laskee lopuksi Suomenlahteen.

## Huomautuksia

## Lähteet
Lone Dybkjær

**Lone Dybkjær** (23. toukokuuta 1940 Frederiksberg – 20. heinäkuuta 2020) oli tanskalainen Radikaalin Venstren poliitikko.

Dybkjær valmistui Tanskan teknillisestä korkeakoulusta vuonna 1964. Hänet valittiin ensimmäisen kerran kansankäräjille vuonna 1973. Vuosina 1988–1990 hän toimi maansa ympäristöministerinä. Hän ja sosiaaliministeri Aase Olesen olivat Radikaalin Venstren ensimmäiset naisministerit. Vuosina 1994–2004 Dybkjær istui Euroopan parlamentin jäsenenä Euroopan liberaalidemokraattien ryhmässä. 
Dybkjær jätti paikkansa kansankäräjillä vuonna 2011. Samana vuonna hänellä todettiin rintasyöpä. 

Dybkjærille syntyi ensimmäisestä avioliitostaan (1964–1980) Ib Dybkjærin kanssa kaksi tytärtä (s. 1970 ja 1973). Vuodesta 1994 kuolemaansa hän oli naimisissa Poul Nyrup Rasmussenin kanssa.

## Lähteet

## Aiheesta muualla

*
Donald Whiston

**Donald Francis ”Don” Whiston** (19. kesäkuuta 1927 Lynn, Massachusetts – 11. heinäkuuta 2020 Ipswich, Massachusetts) oli yhdysvaltalainen jääkiekkomaalivahti ja olympiamitalisti.

Whiston saavutti olympia- ja samalla MM-hopeaa Oslossa 1952. Hän valmensi Brownin yliopiston joukkuetta kolmen kauden ajan. Pankkialalla työskennellyt Whiston kuoli Massachusettsin Ipswichissä 93-vuotiaana 11. heinäkuuta 2020.

## Lähteet
* 

### Viitteet

## Aiheesta muualla
*
Aivojen mekanismi

**Aivojen mekanismi** tai **Aivojen mekaniikka** (Механика головного мозга, *Mehanika golovnogo mozga*) on Vsevolod Pudovkinin ohjaama neuvostoliittolainen mykkä dokumenttielokuva, joka valmistui vuonna 1926. Kyseessä oli Pudovkinin ensimmäinen itsenäinen ohjaustyö.

Elokuva esittelee Ivan Pavlovin ehdollistumiskokeita eläimillä. Sitä on pidetty ensimmäisenä tiedettä popularisoivana venäläisenä elokuvana.

## Lähteet
Lalji Tandon

**Lalji Tandon** (12. huhtikuuta 1935 Lucknowin piirikunta – 21. heinäkuuta 2020) oli intialainen kansanpuolueen poliitikko. Hän oli siviiliammatiltaan sosiaalityöntekijä.

Tandon istui Uttar Pradeshin lainsäädäntöelimen ylähuoneessa vuosina 1978–1984 sekä 1990–1996 ja kolmen kauden ajan alahuoneessa vuosina 1996–2009. Hän istui Lok Sabhan jäsenenä vuosina 2009–2014. Elokuusta 2018 heinäkuuhun 2019 Tandon toimi Biharin ja tämän jälkeen Madhya Pradeshin kuvernöörinä. Vuosina 1991–1992 hän oli Uttar Pradeshin energiaministeri ja vuosina 1997–1999 urbaanin kehityksen ministeri. 

Tandon oli naimisissa Krishna Tandonin kanssa vuodesta 1958 kuolemaansa saakka. Hänellä oli kolme poikaa, joista yksi oli poliitikko Ashutosh Tandon. Tandon kuoli heinäkuussa 2020. Hän oli joutunut edellisessä kuussa lucknowilaiseen sairaalaan kärsittyään hengitysvaikeuksista, virtsaneritysvaikeuksista ja kuumeesta.

## Lähteet
Etelä-Savon pelastuslaitos

**Etelä-Savon pelastuslaitos** on yksi Suomen 22:sta aluepelastuslaitoksesta. Yhdessä sopimuspalokuntien kanssa se huolehtii Etelä-Savossa  onnettomuuksien ennaltaehkäisystä, pelastustoiminnasta ja varautumisesta. 

Toimialue on jaettu maantieteellisesti kolmeen osaan: Mikkelin, Savonlinnan ja Pieksämäen paloasemaryhmään. Näiden  pääpaloasemilla Mikkelissä, Savonlinnassa ja Pieksämäellä on jatkuva hälytysvalmius. Etelä-Savon pelastuslaitoksen päätoimipiste (Mikkelin paloasema) sijaitsee Mikkelin Kirjalan kaupunginosassa.

Pelastuslaitos työllistää päätoimisesti noin 200 henkilöä. Lisäksi sopimuspalokunnissa työskentelee noin 600 pelastustoimintaan osallistuvaa henkilöä. Alueella oli yhteensä 34 paloasemaa vuoden 2020 loppuun. Vuoden 2021 alusta Heinävesi ja Joroinen vaihtoivat maakuntaa ja pelastuslaitosta. Heinävedellä oli kolme paloasemaa ja Joroisissa yksi paloasema. Etelä-Savon pelastuslaitos jatkaa 30 paloaseman voimin vuodesta 2021 eteenpäin.

## Paloasemat

* 10 Mikkeli
* 11 Mikkelin VPK
* 12 Mikkelin esikaupungin VPK
* 13 Otavan VPK
* 14 Hiirolan VPK
* 15 Anttolan VPK
* 16 Haukivuoren PVPK
* 17 Ristiinan VPK
* 18 Hirvensalmi VPK
* 19 Mäntyharju
* 21 Juva
* 22 Pertunmaan PVPK
* 23 Kangasniemen PVPK
* 24 Puumalan VPK
* 25 Suomenniemen VPK

* 40 Savonlinna
* 41 Savonlinnan VPK
* 42 Miekkoniemen VPK
* 43 Savonrannan VPK
* 44 Kerimäen PVPK
* 45 Enonkosken VPK
* 46 Sulkavan VPK
* 47 Lohikosken seudun VPK
* 48 Punkaharjun VPK
* 51 Rantasalmen VPK
* 60 Pieksämäki
* 61 Naarajärven PVPK
* 62 Jäppilän VPK
* 63 Virtasalmen PVPK

* VPK = Vapaaehtoinen palokunta
* PVPK = Puolivakinainen palokunta

## Lähteet
Mikołaj Kubica

**Mikołaj Kubica** (27. lokakuuta 1945 Niedobczyce – 19. heinäkuuta 2020) oli puolalainen telinevoimistelija.

Kubica voimisteli kolmissa kesäolympialaisissa täyden ottelun: Tokiossa 1964, Méxicossa 1968 ja Münchenissä 1972. Joukkuekilpailussa hän sijoittui Münchenissä neljänneksi ja Tokiossa sekä Méxicossa viidenneksi. EM-kilpailuista Kubica saavutti yhteensä viisi mitalia: Tampereella 1967 hän saavutti permannolla ja renkailla pronssia ja Varsovassa 1969 hypyssä ja renkaissa hopeaa sekä ottelussa pronssia. Puolan mestaruuksia Kubica voitti ottelussa viisi ja yksittäisillä telineillä 30 kappaletta. Kubican Sylwester- ja Wilhelm-veljet olivat myös telinevoimistelijoita. Kubica kuoli 74-vuotiaana 19. heinäkuuta 2020.

## Lähteet
* 
* Profiili Puolan olympiakomitea 

### Viitteet

## Aiheesta muualla
*
Aaron Sirainen

**Aaron Sirainen** (s. 1999 tai 2000) on suomalainen malli. Sirainen aloitti mallinuransa vuonna 2015 suomalaisella mallitoimisto Brandilla. Hän on toiminut mallina muun muassa Guccille, Raf Simonssille, Off-Whitelle ja Marnille.

## Lähteet
Shikoniini

**Shikoniini** on sinipunainen väriaine, jota saadaan lähes sukupuuttoon kuolleesta purppurarusojuuri -kasvista (*Lithospermum erythrorhizon*). Sitä käytetään Japanissa huulipuniin, kynsilakkoihin ja ihonhoitotuotteisiin. Sitä voidaan myös käyttää lääkkeenä palohaavoihin ja peräpukamiin. Normaalisti ainetta saadaan 5-7 vuoden ikäisten kasvien juurista, mutta nykyisin sitä tuotetaan solukkoviljelmillä, joista väriainetta saadaan jo 20 päivässä.

Shikoniini on alkanniinin enantiomeeri. Shikoniinin käytön lääkkeenä keksi mahdollisesti jo kiinalainen Hua To (s. noin 136–141 jaa.) ja se mainitaan vuonna 1596 kirjoitetussa kiinalaisen lääketieteen klassisessa teoksessa *Pen Ts'ao Kang Mu*. Puhdasta shikoniinia asetaattimuodossa eristivät japanilaiset kemistit R. Majima ja C. Kuroda vuonna 1922. He tosin eivät tunnistaneet ainetta stereoisomeeriksi, sen huomasi H. Brockmann 1930-luvulla.

## Lähteet

## Aiheesta muualla
*Coloria.net: Shikoniini
*PubChem: Shikonin 
*Kyoto Encyclopedia of Genes and Genomes (KEGG): Shikonin 
*ChemBlink: Shikonin
Karkuri (vuoden 1933 elokuva)

**Karkuri** ( Дезертир, *Dezertir*) on Vsevolod Pudovkinin ohjaama neuvostoliittolainen elokuva, joka valmistui vuonna 1933. Se on Pudovkinin ensimmäinen äänielokuva. Elokuva kertoo saksalaisesta työläisestä, joka pakenee väkivaltaisia työtaisteluja Neuvostoliittoon, mutta palaa lopulta kotimaahansa jatkamaan kamppailua.

## Juoni
Karl Renn on työläinen Hampurin telakoilla ja Saksan kommunistisen puolueen jäsen. Hän organisoi yleislakon Neuvostoliiton pyynnöstä ja painostaakseen työnantajia. Lakon alettua työläisten ja poliisin välillä on väkivaltaisuuksia, ja lakon kestettyä kuukauden osa työläisistä ei jaksa enempää vaan ryhtyy rikkureiksi. Karl pysyttelee arkuuttaan erossa taisteluista, vaikka hänen vaimonsakin osallistuu niihin. Neljän muun puoluetoverinsa kanssa hänet lähetetään Neuvostoliittoon osallistumaan kokoukseen. Renn jää Neuvostoliittoon, missä hän työskentelee valimossa ja oppii arvostamaan kommunistista järjestelmää. Viikkoja myöhemmin hän saa kuulla, että Hampurin puoluejohtaja on surmattu. Renn päättää palata takaisin Saksaan ja jatkaa kamppailua, luopuen karkuruudestaan.

## Näyttelijät

## Lähteet

## Aiheesta muualla
* https://www.leffatykki.com/elokuva/karkuri-1933
Herbert Koschel

**Herbert Georg Koschel** (9. joulukuuta 1921 Bunzlau – 2. elokuuta 1980 Koblenz) oli saksalainen keihäänheittäjä.

190-senttinen ja 90-kiloinen Koschel heitti ennätyksensä 77,80 metriä vuonna 1956. Hän sijoittui Helsingin kesäolympialaisten 1952 loppukilpailussa 12:nneksi ja Melbournen kesäolympialaisten 1956 loppukilpailussa neljänneksi jäätyään lähes viisi metriä pronssimitalista. Bernin EM-kilpailuissa Koschel oli 12:s, ja hän voitti kolme peräkkäistä Länsi-Saksan mestaruutta vuosina 1952–1954. Koschel kuoli vuonna 1980 auto-onnettomuudesta saamiinsa vammoihin.

## Lähteet
* 

### Viitteet

## Aiheesta muualla
*
Suleima

**Suleima** on naisen etunimi, josta tunnetaan myös kirjoitusasu **Zuleima**. Nimen alkuperästä ei ole varmaa tietoa. Kyseessä saattaa olla muunnos arabialaisesta *Suleika*-nimestä, joka tarkoittaa ’kaunotarta’ tai ’viettelijätärtä’.

Digi- ja väestötietoviraston mukaan Suleima on vuoteen 2020 mennessä ollut Suomessa virallisena etunimenä noin 450 naisella. Zuleima-nimisiä naisia on tilastoitu noin 40. 

Suleimalla ei ole nimipäivää almanakassa, mutta hevosten nimipäiväluettelossa Suleiman nimipäivä on 18. maaliskuuta.    

## Lähteet

## Aiheesta muualla
* Etunimien taivutus: Suleima (Kotimaisten kielten keskuksen verkkojulkaisu)
Stellantis

**Stellantis** on monikansallinen autonvalmistaja, joka syntyi Fiat Chrysler Automobilesin ja Groupe PSA:n fuusioituessa. Se oli syntyessään maailman neljänneksi suurin autonvalmistaja. Stellantis on peräisin latinan verbistä *stello*, joka tarkoittaa ”valaista tähdillä”. Stellantis-nimeä käytetään yhtiötasolla, mutta FCA- ja PSA-konsernien omat automerkit säilyvät edelleen käytössä. 
Joulukuussa 2020 EU-komissio hyväksyi Fiat Chrysler Automobilesin ja Groupe PSA:n fuusion.

Fiat Chrysler Automobiles ja Groupe PSA yhdistyivät 16. tammikuuta 2021.

## Stellantiksen automerkit

Stellantis omistaa myös osuuden kiinalaisesta Leapmotorista.

## Lähteet

## Aiheesta muualla
* Stellantiksen mediasivusto
Ricardo Héber

**Ricardo Matías Héber** (28. syyskuuta 1927 Buenos Aires – 14. elokuuta 2002 Buenos Aires) oli argentiinalainen keihäänheittäjä ja Pan-Amerikan kisojen kultamitalisti.

178-senttinen ja 76-kiloinen Héber heitti ennätyksensä 71,04 metriä vuonna 1951. Hän sijoittui Helsingin kesäolympialaisten 1952 loppukilpailussa 15:nneksi ja karsiutui ensimmäisenä heittäjänä Lontoon kesäolympialaisten 1948 loppukilpailusta 18 senttimetrin erolla viimeiseen karsinnan läpäisseeseen kilpailijaan. Pan-Amerikan kisoista Héber voitti kultaa Buenos Airesissa 1951 ja hopeaa Méxicossa 1955. Hän voitti myös kuusi Etelä-Amerikan mestaruutta ja kolme Argentiinan mestaruutta.

## Lähteet
* 

### Viitteet

## Aiheesta muualla
*
Washington Bar (radio-ohjelma)

**Washington Bar** oli Jope Ruonansuun ja Tommi Reposen tekemä 1990-luvulla radiossa esitetty viihdeohjelma. Ohjelma oli jatkoa saman kaksikon radio-ohjelmalle *[[Elvis-osasto (radio-ohjelma)|Elvis-osasto]]*, jonka teossa oli myös mukana Yleisradion toimittaja Jari Vesa.

Ohjelman kehys sijoittui kuvitteellisen Washington Bar -nimisen baariin. Ohjelmassa esitettiin erilaisia sketsejä, jotka useimmiten perustuivat imitaatioihin ja välissä esitettiin musiikkia. Vuonna 1995 Ruonansuu julkaisi Reposen kanssa studioalbumin *[[Washington Bar]]*, jolle myönnettiin kultalevy seuraavana vuonna. Ruonansuun synnyinkaupungissa Kemissä toimi Washington Bar -niminen baari 1990-luvulla.

Radio-ohjelman lisäksi Ruonansuu ja Reponen tekivät 15-osaisen *Washington Bar* -nimisen sketsisarjan paikallistelevisiokanava TV Jyväskylään vuonna 1998. 

## Lähteet
Najah al-Shammari

**Najah Hassan Ali al-Shammari** (s. 1967 Bagdad) on irakilainen poliitikko. Hänet nimitettiin kesäkuussa 2019 maansa puolustusministeriksi, jona hänen seuraajakseen astui toukokuussa 2020 Juma Inad.

Al-Shammari valmistui Irakin sotilasakatemiasta vuonna 1987. Hän sai kandidaatin arvon sotatieteissä ja maisterin arvon kansallisen turvallisuuden strategisessa suunnittelussa. Hän osallistui myös erikoistuneille sotilas- ja turvallisuuskursseille Irakissa, Jordaniassa ja Yhdysvalloissa. Hän pääsi johtotehtäviin asevoimien erikoisjoukoissa. Pyynnöstään hän sai vetäytyä sotilasuraltaan vuonna 2018.

Al-Shammari on sunni.

## Asuminen ja rikosepäilyt Ruotsissa
Al-Shammari siirtyi vuonna 2009 Ruotsiin, jossa sai pysyvän asumisluvan vuonna 2011. Hänelle annettiin Ruotsin kansalaisuus vuonna 2015. Syksyllä 2019 al-Shammaria alettiin epäillä Ruotsissa tehdyistä tukihuijauksista. Hän oli esiintynyt maassa nimellä Najah al-Adeli ja jäänyt kirjoille Ruotsiin, vaikka oli palannut Irakiin ja asettunut Bagdadiin. Irakin hallituksen taholta syytökset kiistettiin. Al-Shammari ei kuitenkaan ollut luopunut Ruotsin kansalaisuudesta, vaikka hänen olisi Irakissa ministeriksi päästessään näin tullut tehdä.

Ruotsin irakilaiset alkoivat syyttää al-Shammaria myös väkivaltaisuudesta mielenosoittajia kohtaan Irakissa. Ministerin toimintaa Irakissa lokakuussa 2019 puhjenneissa mielenosoituksissa alettiin Ruotsissa tutkia rikoksena ihmisyyttä vastaan.

## Lähteet
Eugène Mage

**Eugène-Abdon Mage** (30. heinäkuuta 1837 Pariisi – 19. joulukuuta 1869 haaksirikossa) oli ranskalainen sotilas ja tutkimusmatkailija.

Mage syntyi yksityiskoulun rehtorin perheeseen. Hän kävi armeijan laivastokoulun, purjehti Kap Hornin kautta Uuteen-Kaledoniaan ja osallistui Krimin sodan aikana Suomenlahden saartoon. 18-vuotiaana aliluutnanttina Mage lähetettiin Ranskan Länsi-Afrikan laivastoasemalle. Hän palveli kapteenina Senegalin ja Casamancen jokilaivoilla ja osallistui sotatoimiin kuvernööri Louis Faidherben alaisuudessa.

Magen ensimmäiset tutkimusretket suuntautuivat vuosina 1859–1860 Mauritanian Tagantin alueelle ja vuonna 1860 Gouinan putouksille. Kuvernööri Faidherbe lähetti hänet vuonna 1863 diplomaattiselle tutkimusmatkalle tukulorivaltakunnan hallitsijan Umar Tallin luokse Ségouun. Magen mukana oli ranskalainen lääkäri Louis Quintin ja kymmenen alkuasukassotilasta. Tavoitteena oli solmia ystävyys- ja kauppasopimus, joka sallisi linnoitettujen kauppa-asemien perustamisen Senegalin yläjuoksulta Nigerjoelle sekä ranskalaisten vapaan liikkumisen tukulorivaltakunnassa.

Luutnantti Magen retkikunta lähti Saint-Louisista lokakuussa 1863 ja saavutti Médinen linnoituksen kuukautta myöhemmin. He jatkoivat Gouinan kautta Bafoulabéen, josta heidät ohjattiin Koundianin linnoitukseen. Magen tarkoituksena oli edetä Mungo Parkin kulkemaa reittiä Bamakoon, mutta tukulorit saattoivat heidät Kitasta Kaartan kautta Nigerjoelle Nyaminaan. Retkikunta saapui veneellä Ségouun helmikuussa 1864.

Ségoussa Mage tapasi Umar Tallin sijaisekseen jättämän Ahmadun. Vastaanotto oli ystävällinen, mutta Umar oli sotimassa jossakin Macinan ja Timbuktun välillä, ja Magen käskettiin odottaa. Retkikunta vietti Ségoussa 26 kuukautta ennen kuin tieto Umarin kuolemasta varmistui ja valtakunnan olot vakiintuivat. Tänä aikana Mage ja Quintin tutustuivat maahan ja sen ihmisiin, oppivat fulania ja osallistuivat Ahmadun sotaretkiin bambaroita vastaan. Ahmadu valitsi heille vaimot, joista yksi synnytti Magelle tyttären.

Isänsä vallan perinyt Ahmadu allekirjoitti maaliskuussa 1866 ystävyys- ja kauppasopimuksen, joka ei tosin antanut ranskalaisille mitään erioikeuksia. Magen retkikunta lähti toukokuussa tukulorien saattamana paluumatkalle Kaartan läpi ja saapui Saint-Louisiin runsaan kuukauden kuluttua. Ahmadun kanssa solmitun sopimuksen lisäksi matkan tuloksena syntyi joukko karttoja sekä tarkka käsitys tukulorivaltakunnan poliittisesta tilanteesta, voimavaroista ja kaupankäynnistä. Ranskalaiset saivat kokemusta rauhanomaisesta yhteistyöstä tukulorien kanssa, mutta samalla heille paljastui sotien tuhoaman maan sekasorto ja köyhyys.

Palattuaan Ranskaan Mage työskenteli armeijan karttalaitoksessa ja julkaisi matkakertomuksensa *Voyage dans le Soudan occidental* (1868). Hän toimi sen jälkeen sotalaivojen komentajana, sai ylennyksen fregattikapteeniksi ja kuoli korvetti *Gorgonen* haaksirikossa Pierres Noiresin majakan luona Ouessantin vesialueella. Magen suunnittelema uusi tutkimusmatka Nigerjoelle jäi siten toteutumatta.

## Lähteet

## Aiheesta muualla
* ''Voyage dans le Soudan occidental''
Sander Levin

**Sander M. Levin** (s. 6. syyskuuta 1931 Detroit, Michigan) on yhdysvaltalainen demokraattisen puolueen poliitikko.

Levin sai taiteiden kandidaatin arvon Chicagon yliopistosta vuonna 1952 ja taiteiden maisterin arvon Columbian yliopistosta 1954. Harvardin yliopistosta hän sai oikeustieteiden kandidaatin arvon vuonna 1957. Hän istui Michiganin senaatissa vuosina 1965–1971. Hän oli demokraattien ehdokas osavaltion kuvernööriksi vuosina 1970 ja 1974. Vuosina 1983–2019 hän istui Yhdysvaltain edustajainhuoneen jäsenenä. Levin toimi myös Michiganin demokraattien puhemiehenä.

Levin on juutalainen. Hän on naimisissa Pamela Colen kanssa ja hänellä on neljä lasta. Myös Levinin nuorempi veli Carl Levin on poliitikko. Levinin seuraajaksi Yhdysvaltain kongressissa valittiin vuonna 2018 hänen poikansa Andy Levin.

## Lähteet

## Aiheesta muualla
* Library of Congress: Sander M. Levin
Hypsophrys

**Hypsophrys** on kirjoahventen (Cichlidae) heimoon kuuluva kalasuku. Siihen kuuluu kaksi lajia, joita tavataan Costa Ricasta ja Nicaraguasta:

* *[[Hypsophrys nematopus]]* (Günther, 1867) – Leväkirjoahven
* *[[Hypsophrys nicaraguensis]]* (Günther, 1864) – Turkoosikirjoahven

## Lähteet
Viirukirjoahven

**Viirukirjoahven** (*Etroplus canarensis*) on kirjoahventen (Cichlidae) heimoon kuuluva makeissa, pääasiassa trooppisissa vesissä elävä kalalaji, jota pidetään myös akvaariossa. Sitä käytetään ruokakalana Intiassa.

Viirukirjoahven voi kasvaa korkeintaan 11,5 senttimetrin mittaiseksi. Lajia tavataan endeemisenä eli kotoperäisenä Intiasta. Viirukirjoahven on tällä hetkellä Kansainvälisen luonnonsuojeluliiton IUCNin uhanalaisuusluokituksen mukaan erittäin uhanalainen laji. Lajin uhkia ovat muun muassa liiallinen kalastus- ja akvaariokäyttö, vesien saastuminen sekä hiekan louhinta.

## Lähteet
Brélès

**Brélès** (bretoniksi *Brelez*) on kunta läntisessä Ranskassa Finistèren departementissa Bretagnen alueella. Se sijaitsee Aber-Ildut-joen varrella, ja sen riasrannikon pohjukassa.

Kunnan nähtävyyksiä on 1600-luvulta peräisin oleva renessanssilinna *Château de Kergroadès*. Se on tehty graniitista, joka on louhittu Aber-Ildut-joen rannoilla olevista louhoksista. Linnassa on 22 hehtaarin kokoinen puutarha, jota halkoo puiden reunustamat kävelykadut.


Tiedosto:Chateau_de_kergroades_Brélès_(3).JPG|Château de Kergroadèsin puutarhaa


## Lähteet

## Aiheesta muualla
Kuopion jätekeskus

**Kuopion jätekeskus** on jätekeskus, kaatopaikka ja kierrätystalouden yritysten alue  Kuopion Kiviharjun kaupunginosassa Pohjois-Savossa. Jätekeskuksesta vastaa 16 (tai 15) itäsuomalaisen kunnan yhteisesti omistama Jätekukko-osakeyhtiö. Se tuottaa jäsenkunnilleen jätehuoltopalveluja. Omistajakuntien alueella asui vuonna 2019 noin 215&nbsp;000 ihmistä.

Kuopion jätekeskus käsittelee yhdessä yhteistyökumppaneiden kanssa koko omistajakuntiensa kattaman alueen jätteitä. Jätekeskuksen alueella toimii kymmenkunta yritystä. Jätekeskuksen vastaanottamasta jätteestä 99 prosenttia hyödynnetään.

Vuodesta 2014 jätekeskuksen alueella toimiva Kuopion Biotehdas on toimittanut biokaasua Kuopion Energialle, joka on valmistanut siitä sähköä ja kaukolämpöä muutaman kilometrin päässä sijaitsevassa Pitkälahden voimalassaan. Vuonna 2019 jätekeskusken alueelle asennettiin pienehkö aurinkovoimala. 

Huomattava osa Jätekukon jäsenkuntien alueen energiapitoisesta jätteestä kuljetetaan Riikinnevan jätekeskuksen yhteydessä Leppävirralla sijaitsevalle, useiden jätepalveluyhtiöiden keskinäisesti omistamalle Riikinvoima-jätteenpolttolaitokselle. Se tuottaa jätteestä lämpöä ja sähköä. 

## Lähteet
Rukkamäen seisake

**Rukkamäen seisake** () oli rautatieliikennepaikka Riihimäki–Tampere-radalla.

## Lähteet

## Aiheesta muualla
*Kuva seisakkesta Vaunut.org -sivustolla
Vilkas Group

**Vilkas Group oy** on vuonna 1995 perustettu verkkokauppatoimittaja, joka toimii Suomen lisäksi myös Ruotsissa ja Norjassa. Vilkas tarjoaa verkkokauppa-alustoja yrityksille. Vilkkaan asiakkaana on yli 2&nbsp;000 verkkokauppaa, ja se työllistää 23 työntekijää. Yrityksen toimipiste sijaitsee Tampereella. Vilkkaan toimitusjohtaja on Markku Korkiakoski.

## Toimintamalli
Vilkas myy kolmea eri verkkokauppa-alustaa erilaisiin tarpeisiin. Lisäksi Vilkkaan palveluihin kuuluvat muun muassa ulkoasun muokkaukset, verkkokaupan analytiikka ja markkinointipalvelut.
## Verkkokauppaindeksi
Vilkas Group julkaisee neljästi vuodessa verkkokauppaindeksin, joka kuvaa verkkokaupankäynnin kehitystä Suomessa. Verkkokauppaindeksin tausta-aineisto on kerätty Vilkas Groupin asiakkaiden verkkokaupoista vuoden 2006 alusta alkaen. Indeksiin vaikuttavat tilausten lukumäärä, euromääräinen myynti sekä keskimääräinen ostoskori.

## Lähteet
Kosken Kaiku

**Kosken Kaiku** on koskelainen urheiluseura. Seuran lajeina ovat yleisurheilu, pöytätennis, lentopallo, hiihto ja frisbeegolf. Seura on perustettu vuonna 1925.

Kosken Kaiun tunnetuimpia yleisurheilijoita ovat kestävyysjuoksun olympiamitalisti Kaarlo Tuominen, korkeushyppääjä Mikko Levola sekä kolmiloikkaaja Tuomas Sallinen. Myöhemmin seuraa ovat Kalevan Kisoissa edustaneet muun muassa Jarno Koivunen ja Henri Liipola.

Pöytätenniksessä seuran urheilijat ovat saavuttaneet useita Suomen mestaruuksia. Pöytätenniksen maajoukkueessa seuraa edustaa Alex Naumi.

## Lähteet
Lavakaulus

**Lavakaulukset** ovat kuormalavan päälle asetettavia reunuksia, jotka estävät lavalle nostettujen tavaroiden putoamisen lavalta. Lavakaulukset sopivat pienten ja irtonaisten tuotteiden kuljetukseen ja varastointiin.

Lavakauluksia voi myös käyttää viljelylaatikkoina.

## Lähteet
Jawdar

**Jawdar** (? – 1606 Marrakech) oli marokkolainen sotilas, joka johti sulttaani Ahmad al-Mansurin joukkoja Marokon–songhaivaltakunnan sodassa vuonna 1591.

Jawdarin syntyperästä tiedetään hyvin vähän. Hänen kerrotaan olleen kotoisin Granadan Cuevas del Almanzorasta ja hänet oli kasvatettu eunukkina Ahmad al-Mansurin hovissa. Marokkolainen historioitsija Ismael Haïdara arvelee, että Jawdar tuotiin Marrakechiin vankina vuonna 1573 ja nimitettiin kuvernööriksi 1585. Arabian konsonanttikirjaimin kirjoitetun nimen ääntämys on myös epäselvä. Haïdara ja *[[Tarikh al-Sudan]]in* uuden englanninnoksen tekijä John Hunwick käyttävät muotoa Jawdar.

Paššaksi nimitetty Jawdar johdatti nelituhatmiehisen marokkolaisjoukon Saharan yli Nigerjoelle, jossa käytiin ratkaiseva Tondibin taistelu maaliskuussa 1591. Askia Ishaq II:n johtaman songhaivaltakunnan armeija kärsi tappion ja marokkolaiset marssivat sen pääkaupunkiin Gaoon. Kaupunki osoittautui odotettua köyhemmäksi, ja Timbuktuun siirtynyt Jawdar oli valmis hyväksymään Ishaqin rauhanehdotuksen. Songhaivaltakunnan tuhoamista vaatinut Ahmad al-Mansur lähetti hänen tilalleen Mahmud bin Zarqunin, joka saapui Timbuktuun elokuussa 1591.

Mahmudin kuoltua hänen tilalleen lähetettiin uusia paššoja, joista monet saivat surmansa Jawdarin juonittelun seurauksena. Jawdar kutsuttiin vuonna 1599 takaisin Marokkoon kukistamaan Ahmad al-Mansurin pojan al-Mamunin kapinaa. Sulttaanin kuoltua vuonna 1603 Jawdar osallistui hänen poikiensa sisällissotaan. Al-Mamunin poika Moulay Abdallah teloitti hänet Marrakechissa.

## Lähteet
Myllyoja (Hämeenlinna)

**Myllyoja** on Hämeenlinnassa sijaitseva asuinalue, joka kuuluu Voutilan kaupunginosaan. Myllyoja sijaitsee noin 4 kilometrin päässä keskustasta Sammon ja Nummen asuinalueiden välillä. Asukasmäärä on noin tuhat.
Murakami (Niigata)

**Murakami** () on Japanin kaupunki Honshūn saarella Chūbun tai Hokurikun alueella Niigatan prefektuurissa. Se sijaitsee Japaninmeren rannikolla aivan prefektuurin pohjoisosassa. Kaupungin alue ulottuu Niigatan tasangolta Asahivuorille. Sen keskusta on rakentunut Miomotejoen suulle. Pohjoisessa ja idässä kaupunki rajautuu Yamagatan prefektuuriin. Murakamissa on 58&nbsp;683 asukasta (heinäkuussa 2020) ja sen pinta-ala on 1&nbsp;174,26 neliökilometriä.

Murakami kehittyi vuodesta 1540 lähtien linnanaluskaupunkina Honjō-klaanin hallinnassa. Sittemmin sinne saapui Murakami-klaani, joka rakennutti linnan ja sen aluskaupungin uudelleen; tältä klaanilta kaupunki on saanut nimensäkin. Murakami on pitkälti säilyttänyt Edo-kauden linnanaluskaupungin rakenteen. Perinteisiä elinkeinoja ovat esimerkiksi lakkatyöt (*tsuishu*-rasiat), teen viljely ja kalastus. Nykyisin kaupungissa toimii myös elintarvike- ja kemianteollisuutta. Alavilla alueilla viljellään riisiä, vuoristossa harjoitetaan metsätaloutta. Kaupunkioikeudet osana Japanin nykyistä kunnallishallintoa Murakami sai  vuonna 1954, kun Murakamin maaseutukaupunkiin liitettiin Iwafunen ja Senamin maaseutukaupungit sekä Kamikaifun ja Saberin kyläkunnat. Kaupunki laajeni huomattavasti vuonna 2008, kun siihen yhdistettiin vielä Arakawan ja Sanpokun maaseutukaupungit sekä Asahin ja Kamihayashin kyläkunnat.

Murakamin rakennettuun kulttuuriperintöön kuuluvat muun muassa Jōnen-jin buddhalainen temppeli, Japanin tärkeäksi kulttuuriomaisuudeksi valittu Wakabayashi-suvun asuintalo ja Iwafunen kalastajakylässä sijaitseva Iwafune-jinjan šintolainen pyhäkkö. Luonnonnähtävyyksiä ovat maisemiltaan kauniit vuoristo- ja rannikkoalueet, kuten Sasagawa-nagaren kallioinen rannikkoseutu. Senamin alueella toimii Senami-onsenin kuuma lähde. Osa kaupungin alueesta kuuluu Bandain–Asahin kansallispuistoon. Murakamia palvelevat JR Higashi-Nihonin Uetsu-päälinja ja Yonesaka-linja.

## Kuvia

Tiedosto:Senamitaisai-2013-8.jpg|Senami-festivaalin vaunuja
Tiedosto:Mount Washigasu (West side) - panoramio.jpg|Washigasuvuori
Tiedosto:Neya, Murakami, Niigata Prefecture 959-3946, Japan - panoramio.jpg|Veneitä Neyan satamassa
Tiedosto:Central district of Murakami.JPG|Murakamin keskustaa
Tiedosto:Okumiomote Dam and lake.jpg|Oku-Miomoten pato


## Lähteet

## Aiheesta muualla

* Kaupungin internetsivut
Murakami

**Murakami** voi tarkoittaa:

## Maantiede
* Murakami, Japanin kaupunki Niigatan prefektuurissa
* Murakamin daimiokunta, Japanin entinen daimiokunta

## Henkilöt
* Murakami (926–967), Japanin 62. keisari
* Glen Murakami (s. 1968), yhdysvaltalainen animaatiosarjojen tuottaja ja animaattori
* Haruki Murakami (s. 1949), japanilainen kirjailija
* Jimmy Murakami (1933–2014), japanilainen animaattori ja elokuvaohjaaja, yksi Fred Wolf Films-yhtiön (aik. *Murakami • Wolf • Swenson*) perustajista
* Kanako Murakami (s. 1994), japanilainen taitoluistelija
* Ryū Murakami (s. 1952), japanilainen kirjailija ja elokuvantekijä
* Takashi Murakami (s. 1962), japanilainen nykytaiteilija
* Yukifumi Murakami (s. 1979), japanilainen keihäänheittäjä

## Muuta
* Ikeya–Murakami, pitkäjaksoinen komeetta
* 3295 Murakami, päävyöhykkeen asteroidi.
Tammelan silta

**Tammelan silta** oli Tampereella sijainnut maantiesilta, joka johti Tampereen rautatieaseman luota Tampereen ratapihan yli Tammelan kaupunginosaan. Silta nousi aseman edustalta vinosti koillisen suuntaan, teki mutkan Kyttälänkadun kohdalla ja jatkui sitten suoraan ratapihan yli Tammelan puolelle Tammelankadulle. Silta valmistui vuonna 1898. Sitä ennen Tammelaan kuljettiin tasoylikäytävän kautta, mutta 1890-luvulla liikenne kasvoi Tammelan kaupunginosan rakentamisen myötä ja silta tuli tarpeelliseksi. 

Tammelan silta purettiin sen jälkeen kun Tampereen uusi rautatieasema ja ratapihan ali Tammelaan Puolimatkankadulle kulkenut asematunneli valmistuivat vuonna 1936. Asematunneli teki Puolimatkankadusta (nykyinen Itsenäisyydenkatu) Tammelaan ja Kalevaan suuntautuvan liikenteen pääväylän.

Tammelan puretun sillan osia käytettiin 1937 Toijalan ratapihalle rakennetussa jalankulkijoita varten tarkoitetussa ylikulkusillassa. Sillasta tuli kuitenkin korkea ja sillalle johtavista portaista niin jyrkät että sillan käyttö jäi vähäiseksi.

## Lähteet